钦定古今图书集成/明伦汇编/官常典/第738卷 > 陈洽
## 钦定古今图书集成/明伦汇编/官常典/第738卷 > 陈洽

按《明外史》本传：“洽字叔远，武进人。好古力学，与兄济、
弟浚并有名。洪武中，以善书荐，授兵科给事中。尝奉
命阅禁军，一过辄识面目，记姓名，有再至者辄叱去。
太祖嘉其能，赐金织衣一袭。父戍五开没，洽将奔丧，
会五开蛮为变，道梗，人止洽毋行，洽不可，卒冒险间
行，负父骨以归。建文中，以茹瑺荐，起复授文选郎中。”
成祖即位，擢吏部右侍郎，改大理卿。永乐四年大军
讨安南，洽出赞军务，主馈饷，调土兵以益军。安南平，
转吏部左侍郎。是时，黄福兼掌布、按二司事，专务宽
大，拊循其民。洽甄拔才能，振以风纪。核将士功罪，建
置土官，经理兵食，剖决如流。还朝，命兼礼部、工部事。
七年复参张辅军事，讨简定，平之。还，从帝北征，与辅
练兵塞外。九年复与辅往交阯，讨陈季扩。居五年，还
朝，进兵部尚书，复往赞李彬军事。仁宗即位，召黄福
还，以洽掌布、按二司事，仍参军务。时中官马骐暴征
苛敛，毒虐军民。洽等不能制，叛者四起。黎利尤桀黠。
而荣昌伯陈智、都督方政不相辑睦，寇势日张。洽上
疏言：“贼虽乞降，内怀谲诈，党与渐盛，将不可制。乞谕
将速灭贼，毋为贼所饵。”宣宗为降敕切责智等，令进
兵复败于茶笼州。帝乃削智、政官爵，命成山侯王通
佩将军印，讨黎利，仍命洽赞其军。宣德元年冬，师至
应平之宁桥，临沙河，欲渡。洽与诸将言：“地险恶，恐有
伏，宜且驻师觇贼。”通不听，麾兵径渡，陷泥淖中。贼伏
兵发，官军大败。洽跃马入贼阵，创甚，坠马。左右欲扶
还营，洽张目叱曰：“吾为国大臣，食禄四十年，报国正
在今日，义不苟生！”乃复挥刀杀贼数人，自刭死。事闻，
帝叹曰：“大臣以身殉国，一代几人？”寻赠少保，谥节愍。
官其子枢刑科给事中。